  Виталий Пронин Берло ог 5 арзэ шаерамы ичигес луо йыртэманъёс. Законэз тӥян учыръёс оглом кулэсмо кадь. Туэ 11 толэзь куспын соос 25 сюрслэсь уно пусъемын - кылем арынлэсь 15 процентлы ӧжытгес. Но со вакытэ ик огазеяськыса ужась группаос золгес «шыраны» кутскиллям. Удмурт Республикая МВД-ысь 6 номеро оперативно-розыскной частьысь полицейскойёс 292 йыружез шараязы. Йыртэмасьёсын нюръяськемзы сярысь мадиз полициысь подполковник Дмитрий Смыслов.Ӧз кыльы пытьызы ноВотка районысь одӥг бандалы пумит 2 уголовной уж ӝутэмын. Ньыль воргоронъёс кӧня ке ар ӵоже бадӟым сюрес вылын «ужазы». Йыртэмасьёс кузь сюрес вылэ потэм дальнобойщикъёслэсь машинаоссэс бушатъязы. Ӧз жалялэ водительёсты но - 7 мурт быдтэмын.Та кӧшкемыт учыръёс тупаллязы 2003-тӥ арысен. Берлоез адями виён луиз туэ март толэзе. Дальнобойщикъёс - Удмуртилэн палэнысьтыз муртъёс. Кузь сюрес вылэ потэм машина но, вуз но, адями но чиптэм-чаптэм луылӥзы. Соин коньдонзэс ыштэм компаниос сьӧлыказы водительёссы вылэ - уксёен валче, пе, пегӟо. Таосты федерал розыске ялылӥзы - йыртэмасьёсты сямен. Нош янгыш карем муртъёслэн тросэзлэн лыоссы но кылемын ӧй вал ни. Бандаысь убиръёс вием водительёсты кочегаркаысь бадӟым гурын сутылӥзы. Ог кыксэ дальнобойщикез ватӥзы сюрес дурысь куакъёсы.Бандае пырисьёс пӧлысь куд-огез азьвыл «визьмаськемын» вал ни пытсэт сьӧрын. 8 ар куспын убиръёслэн сьӧлыксы трос люкаськиз. Полициын ужасьёс та дыре шараязы 10-сэ учырез. Кин тодэ, оло, соос тросгес но - йыртэмасьёс ваньзэ ас мылкыдзыя уг верало, нош сьӧлыксэс погыльто азьветлӥсьсы вылэ. Таиз убир следствие улэ ӧз пачка уго, машинаен шуккиськыса, бырыны шедиз. Кӧшкемыт учыръёсты сэрттон-пертчон ӧз на йылпумъяськы - та ужез али нуо Следствиея управлениын ужасьёс. Куртчылӥськись сварщикъёсАмало «ужало» мувӧй но эстӥськон лушкасьёс. Таяз йыртэманэ уг пырисько шузи-мазиос. Йыртэмасьёс - вылӥ квалификациен сварщикъёс, мувӧй поттон удысын азьло тыршем муртъёс.Каракулиноын куинь муртэ кырмизы. Таос кӧня ке толэзь ӵоже ужзэс рос-прос радъяны быгатӥллям. Дизель эстӥськон лушкан понна 500 метр кузьда гумыос кыскиллям. Собере сварщикъёс «куртчиськыны» пӧрмытӥлям ГСМ возён бадӟым вышкыос борды. Лушкам эстӥськонэз нуллыны  куинь пумо транспортсы но вылэм - огкутскемен 6 кубометр ГСМ качаны быгатылӥллям.Но кескич лушкаськисьёслы ӝыны ар сяна «ужаны» ӧз кылды. Табере оперативникъёс утчало йыртэмасьёслэсь юлтошъёссэс. Уго мувӧй но ГСМ лушканы ӵемысь юртто нефтепроводын ужасьёс яке азьвыл ужам тодмооссы. Шутэтскон интые - сӧсырмонӝыны ар мында ортчиз ни Дэри ёросысь Докша но Гольяны гуртъёс вӧзын луэм жугиськон дырысен. Июльлэн кутсконаз тымет дурын шутэтскисьёсты тышказы но сӧсыртӥзы урмем егит пиос. Вӧсь луизы воргоронъёс, быдэ вуымтэ нылпиос, нылкышноос.Нырысь-валысь полициын ужасьёс кырмизы ог 5 йыртэмасез гинэ. Туннэ нуналлы 14 мурт пуке следствиея изоляторын, 3 адями алэмын Ижлэсь палэнэ потонлэсь, 2 мурт ялэмын федерал розыске.Елена Скворцова.  